Kázeň z ev. Služieb Božích, BA (NK) 30.7. 2023, 8.30/**10.00** h, **8. nedeľa po Svätej Trojici,**  **ES: 189**, 258, **203, 481, A57,** text zo SZ: Micheáš 3, 5- 8 ev.: Mt 7, 15 – 23

**1. Jánov 4, 1 – 6**: *„****1****Milovaní, neverte každému duchovi, ale skúmajte duchov, či sú z Boha, pretože mnohí falošní proroci vyšli do sveta.****2****Podľa toho poznávajte Ducha Božieho: každý duch, vyznávajúci Ježiša ako Krista, ktorý prišiel v tele, je z Boha;****3****a ktorý duch nevyznáva Ježiša, ten nie je z Boha; je to (duch) antikristov, o ktorom ste počuli, že prichádza a teraz je už vo svete.****4****Vy, deti, ste z Boha a zvíťazili ste nad nimi, pretože väčší je Ten, ktorý je vo vás, ako ten, čo je vo svete.****5****Oni sú zo sveta, preto hovoria po svetsky, a svet ich počúva.****6****My sme z Boha; kto pozná Boha, počúva nás; kto nie je z Boha, nepočúva nás. Podľa toho poznávame Ducha pravdy a ducha bludu.“*

**Milí bratia a milé sestry!**

Dovoľte začať osobnejšie. Bol som malý chlapec, keď môj mladší braček potreboval topánky. V dedine, kde sme vtedy bývali, predajňa obuvi nebola. A tak sme s mamou a bratom autobusom vycestovali do neveľkého mestečka. Obchody v  ňom boli malé a plné. Mama, mi prikázala, aby som, kým bratovi vyskúša topánky, počkal chvíľku pred obchodom. Mne sa zdalo, že tá chvíľka trvá večnosť a tak som sa vybral po námestí onoho mestečka. Zašiel som ďalej, zostal dezorientovaný a nevedel sa vrátiť k obchodu, v ktorom boli mama s bratom. Plačúc som chodil po meste. Tento stresový zážitok vystriedala pre mňa priam nebeská skúsenosť, keď mama našla.

Nuž, **stratiť sa môže nielen dieťa, ale dezorientovaných je aj nemálo ľudí, ktorí už dávno vyrástli z detských topánok.**

Mne – stratenému dieťaťu vtedy pomohol mamin jasný hlas, ktorým ma zavolala po mene. Vďaka tomu som ju cez uslzené oči zbadal a našiel cestu k nej. Stretli sme sa. Bolo že to radosti!

**Biblické slová z 1J hovoria o duchovnej orientácii v našom živote.** *„Milovaní neverte každému duchovi, ale skúmajte duchov, či sú z Boha.“* Pravdaže, **nejde tu o duchov v zmysle neviditeľných bytostí, ale o duchovný charakter jednotlivcov alebo skupín.** Kresťanské nie je nekriticky prijímať všetko, má „náter“ duchovnosti. **Viera môže byť znakom duchovnej vyspelosti, ale práve tak aj určitou formou nevery**: „*Neverte každému duchovi, ale skúmajte duchov, či sú z Boha.“*

Už raní kresťania a ešte väčšmi my dnes sme vystavení ustavičnému pôsobeniu reklám obchodníkov, názorov politikov, mienok novinárov, myšlienok hnutí a prúdov rozličného druhu, snažiacich sa nasmerovať naše myšlienky. **Mnohé hlasy sa dožadujú našej pozornosti**, podsúvajú nám polopravdy, chcú nás zmanipulovať. **Keďže nás Pán Boh miluje, varuje, vystríha, napomína nás svojím slovom**: *„Milovaní* ***neverte každému duchovi****, ale skúmajte duchov, či sú z Boha.“* Kresťanské nie je veriť všetkému a tolerovať hocičo. **Potrebujeme sa vyhnúť** obom extrémom – **tomu, že budeme prehnane naivní, aj tomu, že budeme prehnane nedôverčiví.** Vyhnúť sa poverám, ktoré veria všetkému, aj podozrievavosti, ktorá neverí ničomu.

Kresťanské nie je všetkému naletieť. Kresťan nemusí pri vstupe do kostola ani v občianskom živote vypnúť rozum.

V ďalšej kapitole (1J 5, 18) Ján píše: *„****Syn Boží prišiel a dal nám rozum****, aby sme poznali toho Pravého.“* Viera nie je nekritická, bezmocne vydané napospas všetkým ideológiám a ideám, ktoré víria okolo nás.

**Ako milované Božie deti sme dostali 2 pomôcky: Slovo Božie a Svätého Ducha.** Bengt Pleijel hovorí, že **slová propagandy nám chcú vymývať mozog, Svätý Duch a Slovo Božie nám chcú umyť srdce.**

Keď sme ukotvení v Písme, počúvame Božie slovo, Svätý Duch nás vyzbrojí schopnosťou správneho úsudku a rozlišovania. Vyzbrojí nás schopnosťou **používať slovo Biblie na to, aby sme ľuďom otvárali oči, a nie na to, aby sme im tými slovami búšili o hlavu.**

Ján radí: „*Podľa toho poznávajte Ducha Božieho: každý duch, vyznávajúci Ježiša ako Krista, ktorý prišiel v tele, je z Boha.“*

Pri rozlišovaní pravého od toho, čo sa ako pravé iba tvári, je zásadné nepočúvať len to, **či** druhí **hovoria o Ježišovi**, **ale čo hovoria o Ježišovi.** V prvotnej cirkvi falošní proroci tvrdili, že Ježiš je duchovná bytosť, ktorá na určitý čas navštívila Ježišovo telo. Ten čas trval od krstu do obdobia krátko pred ukrižovaním. Biblické svedectvo je radikálne iné: Podľa neho **Ježiš je Kristus, ktorý prišiel v tele a nikdy ho neodložil. Je pravý človek,** ktorý rozumie našim trápeniam, vie, čo znamená žiť na zemi.A zároveň **je pravý Boh**, ktorý má nebeské zdroje – vie a môže nám pomôcť – aj v kľúčovej záležitosti: môže spasiť nás hriešnych od večnej smrti. **Kto odmieta, že Ježiš je Kristus, ktorý prišiel v ľudskom tele, odmieta aj to, že Boh poslal svojho Syna ako záchrancu z našich hriechov. Tí, ktorí odmietajú Krista prišlého v tele a v kresťanstve vidia iba symbol, akúsi prepracovanejšiu rozprávku, nielenže nemajú Syna Božieho, ale nemajú ani nebeského Otca ani Svätého Ducha.**

Kto učí – zvestuje iného Ježiša, ako Toho, o ktorom svedčí Nová zmluva, nerobí tým Ježiša prijateľnejším pre ľudí, naopak, odvádza ich od Spasiteľa.

Súčasní falošní proroci prichádzajú s nálepkou pokroku, progresivizmu, ale naivne veria v sebapolepšenie človeka, v jeho sebazáchranu vzdelaním, vyšším životným štýlom, lepšími životnými podmienkami. **Vzdelanie ani lepšie životné podmienky nezavrhujeme, ale bez viery v Krista sú to falošné sľuby o spáse.**

Je tragédiou, keď sa vykoľají vlak. Ešte tragickejšie je uveriť falošným prorokom, dávajúcim nám klamné sľuby o spáse bez viery v Krista. **Keď sa vykoľají život, keď opúšťame koľaje lásky a pravdy – ak opúšťame Krista, má to ešte tragickejšie následky ako vykoľajenie vlaku.**

Dnes sa nezriedka stáva, že niekto absolvuje nejaké štúdium, ale v onom odbore pôsobí iba krátko či vôbec. Má to svoje dôvody a neraz to je chyba v systému ako štát dbá/nedbá o rozvoj a udržateľnosť tých-ktorých potrebných profesií.

Vo svete je bežné niečo vyštudovať a čosi iné robiť. V duchovnom živote však platí, že **ani jeden kresťan by si nemal dovoliť, aby v žití neuskutočňoval pravdu, ktorú spoznal od Krista.**

Kresťan nielen rozlišuje, má poznanie, ale aj koná podľa neho. Je to poznanie, že Boh nie je psychologický pojem a viera nie je symbol – len akási pomocná barlička, ako zvládať život, ale poznanie, že Ježiš Kristus prišiel v tele. – Je pravý človek a pravý Boh. Na svojom tele vyniesol na kríž naše previnenia i zanedbania konať dobro. Toto vyznanie viery v Ježiša, ktorý prišiel v tele ako človek a obetoval sa pre nás, je pri nás pravdivé, ak nezostane len liturgickým vyznaním na Službách Božích.

Martin Luther v piesni, ktorá je v **ES** pod **č. 258**, vyznáva:

**1.** Ach **Bože**, zhliadni z výsosti a **zmiluj sa nad nami,  
je málo pravej vernosti, klesáme v mnohom aj my,**veď Tvojich slov si nevážia, **dľa viery žiť sa nesnažia  
tak mnohí medzi nami.**

**2.** Náuk sa držia falošných a úsudku vlastného,  
niet veriacich, prave zbožných, kde niet slova Božieho,  
vymýšľa si každý iné, tým cirkev sa triešti, hynie,  
len zvonku peknou zdá sa.

Keby sme biblického Ježiša vyznávali iba ústami na Službách Božích, ale v každodennom živote sme **pestoval „vlastné** náboženstvo“, tak **odsúvame Krista do nadzemského sveta,** aby sme tu žili bez ohľadu na Jeho slovo a Jeho moc. **Ovládal by nás duch antikristov.** Ten pôsobil v dobe, keď Ján písal svoj Prvý list i v dobe dnešnej.

Vskutku, aj v súčasnosti je veľa falošných a bludných predstáv. No v svetle Božieho slova a s prosbou o múdrosť od Svätého Ducha **môžeme skúmať duchov a nachádzať správnu orientáciu pre život svoj, cirkvi i našej spoločnosti. Vtedy nenaletíme pochlebovaniu a neuveríme lživým sľubom falošných prorokov.** Nepodarí sa im oklamať nás. Nie preto, že sme brilantní intelektuáli či zdatní diskutéri. Ale preto, že **Svätý Duch je väčší ako všetky zlé sily a mocnosti vo svete.** Dáva nám porozumieť Božiemu slovu. Pravda, ak Božie slovo nezanedbáme. Vďaka nemu a pôsobeniu Ducha Svätého môžeme skúmať duchov, rozlíšiť, či je to-ktoré posolstvo z Boha a preskúmať nielen zvesť, ktorá sa k nám dostáva, ale aj charakter-ovocie života, tých, ktorí ju hlásajú a ich poslucháčov. Amen.

*Použitím myšlienok Bengta Pleijela a Johna R. W. Stotta:* **Martin Šefranko, evanjelický. a. v. farár**